Imtella' Jannar 3, 2022 Rapport: Fiorella Pace Dokumentarji qosra dwar Għawdex minn għaddas professjonali barrani li jgħix fil-ġzira qed jiġu ppreżentati f'festivals tal-films barra minn Malta biex fi kliemu stess iservu ta' reklam għas-seħer naturali li hemm lil hinn mill-kosta ta' Għawdex. Il-filmati juru li taħt wiċċ il-baħar hemm verament dinja oħra, b'dik madwar Għawdex għal Roy hi l-isbaħ biex togħdos fil-Mediterran. Roy Davidson ilu għal xi snin jgħix Għawdex. Hu għaddas professjonali u l-passjoni tiegħu hi li jiddokumenta l-ħajja ta' taħt il-baħar. Fl-aħħar snin, Roy ipproduċa għadd ta' dokumentarji qosra fuq il-ġmiel ta' qiegħ il-baħar madwar il-kosta Għawdxija biex ippreżentahom f'festivals internazzjonali tal-films. Dawn dejjem intlaqgħu tajjeb u saħanistra rebħu fis-sezzjoni tagħhom. Roy Davidson jgħid li l-pandemija tal-Covid 19 wasslitu biex iħares aktar madwaru u jiddokumenta s-sbuħija naturali ta' Għawdex. Roy Davidson ikkummenta li ħafna drabi dak li jkun ma japprezzax il-ġmiel li għandu barra l-għatba tad-dar tiegħu. Roy Davidson hu konvint mill-potenzjal li joffri Għawdex fis-settur tad-diving. Għalih hi bħal dinja oħra spettakolari, ftit metri 'l barra mill-kosta. Roy jgħid li b'differenza għall-eluf ta' għaddasa barranin li jfittxu lil Għawdex biex jiskopru l-ġmiel li joffri taħt il-baħar, l-għadd ta' dilettanti Għawdxin hu limitat u għalhekk ħeġġeġ biex iżjed nies jitħajru jiskopru d-dinja oħra li hemm taħt il-baħar.